ATP30 รุกคืบบริการรถท่องเที่ยว แย้มเจรจา RP ให้บริการเส้นทางกทม.-เกาะสมุย ชัดเจนก.ค.นี้
ATP30 รุกคืบบริการรถท่องเที่ยว แย้มเจรจา RP ให้บริการเส้นทางกทม.-เกาะสมุย ชัดเจนก.ค.นี้
19 มิ.ย. 2561

นายปิยะ เตชากูล กรรมการผู้จัดการ บริษัท เอทีพี 30 จำกัด (มหาชน) หรือ ATP30 เปิดเผยว่า บริษัทได้ขยายสาขาบริการรถโดยสารขนาดใหญ่เพื่อการท่องเที่ยว นอกเหนือจากที่ให้บริการรับ-ส่งพนักงานให้กับบริษัทและโรงงานอุตสาหกรรมในโซนภาคตะวันออกที่สร้างรายได้หลัก รวมถึงการให้บริการรถรับส่งลูกค้าในเส้นทางระยะสั้นๆ ให้กับโครงการต่าง ๆ
ทั้งนี้ หลังจากที่บริษัททดลองเดินรถรับส่งนักท่องเที่ยวชาวจีนมาระยะหนึ่ง ทำให้บริษัทเห็นโอกาสการเติบโตในธุรกิจนี้อีกมาก ขณะนี้บริษัทได้ศึกษาธุรกิจท่องเที่ยวเต็มรูปแบบ และศึกษาเส้นทางเดินรถระยะยาวเพิ่มเติมเพื่อรองรับการเติบโตของอุตสาหกรรมท่องเที่ยวในภูมิภาคอื่นๆ ถือเป็นการกระจายความเสี่ยงที่มาของรายได้ และเป็นโอกาสในการขยายฐานรายได้ของบริษัท
โดย บริษัทอยู่ระหว่างจัดเตรียมรถบัสให้บริการนักท่องเที่ยวอีก 10 คันด้วยงบลงทุนราว 32 ล้านบาท เพื่อรองรับนักท่องเที่ยวชาวจีนที่จะเดินทางเข้ามาท่องเที่ยวในประเทศไทยช่วงไฮซีซั่นไตรมาส 4/61 หลังจากที่บริษัทได้ทดลองบริการรถรับส่งนักท่องเที่ยวให้กับพันธมิตร 3 รายด้วยรถบัสจำนวน 10 คันเส้นทางกรุงเทพฯ- พัทยาและกรุงเทพฯ-ระยองในช่วงที่ผ่านมาพบว่ามีกระแสตอบรับที่ดีเกินคาด
นอกจากนี้ บริษัทยังเจรจากับ บริษัท ท่าเรือราชาเฟอร์รี่ จำกัด (มหาชน) หรือ RP เพื่อเสนอบริการรับส่งนักท่องเที่ยวเส้นทางกรุงเทพฯ-เกาะสมุย คาดว่าจะเห็นความชัดเจนภายในเดือน ก.ค.61 เบื้องต้นคาดว่าจะลงทุนเพิ่มรถบัสใหม่จำนวน 4 คัน มูลค่าการลงทุนราวคันละ 6 ล้านบาท
สำหรับบริการหลักที่ให้บริการรถรับ-ส่งพนักงานหรือลูกค้าให้กับบริษัทต่าง ๆ นั้น ยังมีการเติบโตอย่างต่อเนื่อง ทั้งจากการเพิ่มสัดส่วนการให้บริการกับฐานลูกค้าเดิมและการขยายลูกค้าใหม่ โดยในช่วงครึ่งปีหลังบริษัทเตรียมให้บริการลูกค้าใหม่ 2 ราย คือ เมกาบางนา ในเดือน ก.ค.ด้วยรถจำนวน 6 คัน และ บริษัท สตาร์ ปิโตรเลียม รีไฟน์นิ่ง จำกัด (มหาชน) หรือ SPRC ในเดือน ส.ค.จำนวนรถ 10 คัน
ขณะที่บริษัทมีลูกค้ารายใหม่ขอใช้บริการและเข้าเยี่ยมชมกิจการอีกราว 10 รายทั้งผู้ประกอบการที่มีขนาดใหญ่มาก ขนาดกลางและขนาดเล็ก โดยบริษัทเชื่อมั่นว่าด้วยมาตรฐานความปลอดภัย การบริหารจัดการที่ดี การพัฒนาบุคลากร พัฒนาระบบการดำเนินงานด้านการควบคุมการเดินรถ จะส่งผลให้ลูกค้าไว้วางใจใช้บริการของบริษัทเพิ่มขึ้นอย่างต่อเนื่อง
อนึ่ง ปัจจุบัน บริษัทให้บริการประจำกับลูกค้าจำนวน 33 ราย จำนวนรถ 334 คัน แบ่งเป็นรถบัส 186 คัน มินิบัส 18 คัน รถตู้ 40 คัน และรถร่วมให้บริการอีก 90 คัน โดยในช่วงครึ่งปีแรกบริษัทเซ็นสัญญาให้บริการลูกค้าใหม่ 2 ราย และเพิ่มจำนวนรถให้บริการลูกค้าเก่า 2 ราย รวมจำนวนรถ 13 คัน มูลค่าสัญญาประมาณ 75 ล้านบาท ซึ่งจะทยอยรับรู้รายได้ถึงปี 66
สำหรับ ผลประกอบการในครั้งปีหลังมีแนวโน้มเติบโตในเกณฑ์ดี ทำให้เชื่อว่ารายได้ในปีนี้มีโอกาสเติบโตมากกว่าเป้าหมายที่ตั้งไว้ในระดับ 20% และอัตรากำไรสุทธิเติบโตไม่ต่ำกว่า 10% โดยบริษัทยังคงเน้นการบริหารจัดการต้นทุนด้านต่าง ๆ โดยเฉพาะนโยบายการประหยัดน้ำมัน นอกจากนี้บริษัทมีรถที่ปลอดหนี้และค่าเสื่อมเพิ่มขึ้นปีนี้อีก 35 คัน และจากปัจจุบันมีทั้งหมด 17 คัน ซึ่งจะทำให้บริษัทรับรู้ผลกำไรได้อย่างเต็มที่มากขึ้น